b'\n_START_ARTICLE_\nSinhalai\n_START_SECTION_\nReligija\n_START_PARAGRAPH_\nDauguma sinhal\xc5\xb3 (93\xc2\xa0%) yra Teravados budizmo, kuris yra stipriai paveiktas hinduizmo, pasek\xc4\x97jai. Hinduizmo \xc4\xaftaka pasirei\xc5\xa1kia ne d\xc4\x97l artumo su Indija, bet d\xc4\x97l to, kad i\xc5\xa1 \xc5\xa0iaur\xc4\x97s Indijos atvyk\xc4\x99 sinhalai iki budizmo \xc4\xafvedimo III a. pr. m. e. buvo hinduistais. Be to, \xc5\xa0ri Lankoje yra didel\xc4\x97 musulmon\xc5\xb3 bendruomen\xc4\x97, kuri kilusi i\xc5\xa1 arab\xc5\xb3 pirkli\xc5\xb3 bendruomen\xc4\x97s.\n_START_SECTION_\nKilm\xc4\x97\n_START_PARAGRAPH_\nPagal legend\xc4\x85 sinhalai atsikraust\xc4\x97 \xc4\xaf \xc5\xa0ri Lank\xc4\x85 vadovaujami Kalingos (dabar Orisos provincija \xc5\xa1iaur\xc4\x97s ryt\xc5\xb3 Indijoje) princo Vid\xc5\xbeajos. O apie 247 m. pr. m. e. A\xc5\xa1okos s\xc5\xabnus Mahinda \xc5\xa0ri Lankoje \xc4\xafdieg\xc4\x97 budizm\xc4\x85. Pasaulyje yra apie 15 mln. sinhal\xc5\xb3, dauguma gyvena \xc5\xa0ri Lankoje, apie 400 000 u\xc5\xbesienyje, daugiausiai pietry\xc4\x8di\xc5\xb3 Azijoje, Artimuosiuose Rytuose ir Did\xc5\xbeiojoje Britanijoje.\n_START_SECTION_\nEtimologija\n_START_PARAGRAPH_\nSinhalai taip pat vadinami "helais" ar "sinhelais". Sinha rei\xc5\xa1kia li\xc5\xabt\xc4\x85, o hela - "pirmyk\xc5\xa1tis". \xc5\xbdodis Sinhala rei\xc5\xa1kia "li\xc5\xabto \xc5\xbemon\xc4\x97s" ir yra susij\xc4\x99s su mitu, ai\xc5\xa1kinan\xc4\x8diu sinhal\xc5\xb3 prot\xc4\x97vio, princo Vid\xc5\xbeajos, kilm\xc4\x99. Paskutin\xc4\x97 karali\xc5\xb3 dinastija saloje vadinosi sinhais ir i\xc5\xa1 \xc4\x8dia kilo \xc5\xbeodis sinha.\n_START_SECTION_\nGeografinis pasiskirstymas\n_START_PARAGRAPH_\nDauguma sinhal\xc5\xb3 gyvena \xc5\xa0ri Lankoje (daugiausia pietin\xc4\x97je ir vakarin\xc4\x97je dalyje), bet yra didel\xc4\x97s bendruomen\xc4\x97s Pietry\xc4\x8di\xc5\xb3 Azijoje ir Vidurio Rytuose, kur jie \xc4\xafdarbinami kaip darbininkai-imigrantai. Ma\xc5\xbeos bendruomen\xc4\x97s taip pat yra Europoje (Did\xc5\xbeioji Britanija ir Italija) ir \xc5\xa0iaur\xc4\x97s Amerikoje (ypa\xc4\x8d Kanadoje).\n_START_SECTION_\nKalba\n_START_PARAGRAPH_\nSinhal\xc5\xb3 kalba, vadinama "Helabasa", turi dvi formas: ra\xc5\xa1ytin\xc4\x99 ir \xc5\xbeodin\xc4\x99. Ra\xc5\xa1ytin\xc4\x97 naudoja daugyb\xc4\x99 sanskrito \xc5\xbeod\xc5\xbei\xc5\xb3, o \xc5\xbeodin\xc4\x97s kalbos formos yra unikalios. Dauguma sen\xc5\xb3j\xc5\xb3 sinhal\xc5\xb3 tekst\xc5\xb3, toki\xc5\xb3 kaip Hela Atuwa, buvo sunaikinti, i\xc5\xa1vertus \xc4\xaf pali. Kiti svarb\xc5\xabs sinhal\xc5\xb3 tekstai yra Amar Wathura, Kavu Silumina, Jathaka Potha ir Sala Liheeniya.\n_START_SECTION_\n\xc5\xa0iuolaikiniai sinhalai\n_START_PARAGRAPH_\nSinhalai save identifikuoja pagal sinhal\xc5\xb3 kalb\xc4\x85, paveldimum\xc4\x85 (ta\xc4\x8diau jie fizi\xc5\xa1kai nesiskiria nuo kaimynini\xc5\xb3 taut\xc5\xb3) ir budizm\xc4\x85. Tuo jie skiriasi nuo \xc5\xa0ri Lankos tautin\xc4\x97s ma\xc5\xbeumos - tamil\xc5\xb3. Pastaraisiais metais sinhalai prad\xc4\x97jo dominuoti politiniame ir ekonominiame salos gyvenime._NEWLINE_D\xc4\x97l geros sveikatos prie\xc5\xbei\xc5\xabros gyvenimo trukm\xc4\x97 pasiek\xc4\x97 72 metus. Moter\xc5\xb3 emancipacija suk\xc4\x97l\xc4\x97 daugyb\xc4\x99 socialini\xc5\xb3 poky\xc4\x8di\xc5\xb3 ir ly\xc4\x8di\xc5\xb3 lygyb\xc4\x99 - tarp svarbi\xc5\xb3 politiki\xc5\xb3 buvo buvusi premjer\xc4\x97 Sirimavo Bandaranaike ir prezident\xc4\x97 Chandrika Kumaratunga. Sinhalai turi stabil\xc5\xb3 gimstamum\xc4\x85, o j\xc5\xb3 gyventoj\xc5\xb3 prieaugis, lyginant su Indija ir kitomis piet\xc5\xb3 Azijos \xc5\xa1alimis, yra gan ma\xc5\xbeas.'